ID-DEĊIŻJONI TAL-KUMMISSJONI
tat-2 ta' Settembru 2004
fuq il-lista ta' stabbilimenti fi New Ċaledonia li minnha l-Istati Membri jistgħu jawtorizzaw l-importazzjoni ta' laħam frisk fil-Komunità
(innotifikata fid-dokument bin-numru C(2004) 3296)
(Test b'rilevanza għaż-ŻEE)
(2004/628/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat id-Direttiva tal-Kunsill 72/462/KEE tat-12 ta' Diċembru 1972 dwar il-problemi ta' spezzjonijiet ta' saħħa u veterinarji fuq l-importazzjoni ta' annimali bovini, nagħaġ, mogħoż u majjali, ta' laħam frisk u ta' prodotti tal-laħam minn pajjiżi terzi (1), u l-aktar l-Artikolu 4(1) u l-Artikolu 18(1) (a) u (b) tagħha,
Billi:
(1)
Id-Direttiva 72/462/KEE tisħaq li stabbilimenti f'pajjiżi terzi jistgħu jkunu awtorizzati biex jesportaw laħam frisk lejn il-Komunità jekk dawn ikunu jilħqu l-kundizzjonijiet ġenerali u speċjali stabbiliti f'dik id-Direttiva.
(2)
Is-sitwazzjoni tas-saħħa ta' l-annimali fi New Ċaledonia taqbel ma' dik li teżisti fl-Istati Membri, l-aktar fejn għandu x'jaqsam it-tixrid ta' mard minħabba l-laħam, waqt li l-operazzjoni ta' kontroll fuq il-produzzjoni ta' laħam frisk hija waħda tajba.
(3)
Għall-għanijiet ta' l-Artikolu 4(3) tad-Direttiva 72/462/KEE, in-New Ċaledonia għaddiet id-dettalji dwar l-istabbilimenti li għandhom jiġu awtorizzati biex jesportaw il-laħam frisk lejn il-Komunità.
(4)
L-istabbilimenti mgħoddija min-New Ċaledonia jilħqu l-kriterji kollha stabbiliti bid-Direttiva 72/462/KE biex dawn ikunu jistgħu joperaw bħala biċċeriji, mħażen tal-ħażna fil-friża (ċold stores), u impjanti tat-tqattigħ approvati u li minnhom tista' tkun awtorizzata l-importazzjoni lejn il-Komunità skond l-Artikolu 18 ta' dik id-Direttiva.
(5)
Il-livelli ta' iġjene ta' dawk l-istabbilimenti huma tajbin, u għalhekk dawk l-istabbilimenti jistgħu jitniżżlu fil-lista ta' stabbilimenti li għandha titfassal skond id-Direttiva 72/462/KEE, u li minnhom tista' tkun awtorizzata l-importazzjoni ta' laħam frisk lejn il-Komunità.
(6)
Il-miżuri li hemm f'din id-Deċiżjoni jaqblu ma' l-opinjoni tal-Kumitat Permanenti fuq il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-istabbilimenti fi New Ċaledonia li huma mniżżla fl-Anness qed ikunu hawnhekk approvati bħala stabbilimenti li minnhom l-Istati Membri jistgħu jawtorizzaw l-importazzjoni ta' laħam frisk fil-Komunità skond il-kondizzjonijiet stabbiliti fid-Direttiva 72/462/KEE, inklużi l-punti (a) u (b) ta' l-Artikolu 18 (1) miġjuba fiha.
Artikolu 2
Din id-Deċiżjoni għandha tgħodd minn [niżżel 3 ijiem wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.]
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fit-2 ta' Settembru 2004.